Is-sena 2020 kienet l-iżjed sena li fiha kien hemm numru baxx ta' applikazzjonijiet għall-ażil fl-Unjoni Ewropea mill-2013 'l hawn. F'Malta, l-applikazzjonijiet għall-ażil naqsu b'39%. Dan ħareġ minn rapport tal-Uffiċċju Ewropew għas-Sapport dwar l-Ażil (EASO) maħruġ din is-sena iżda bbażat fuq is-sena 2020. F'Malta 2,480 persuna applikaw għall-ażil, fl-2020, u 605 applikazzjonijiet ġew irrifjutati mill-ewwel. Ir-rapport jindika li kienet il-pandemija li wasslet biex jonqsu b'rati daqshekk kbar l-applikazzjonijiet għall-ażil. Fl-Unjoni Ewropea l-medja ta' applikazzjonijiet naqset bi 32%. L-EASO qal li kien hemm inqas applikazzjonijiet fl-2020 minħabba restrizzjonijiet fuq l-ivvjaġġar, mhux għax naqsu n-nies li jeħtieġu l-protezzjoni internazzjonali. L-EASO kkonferma t-tħassib imsemmi f'rapporti oħra, inkluż dak tal-Uffiċċju tal-Kummissarju Għoli għad-Drittijiet tal-Bniedem fin-Nazzjonijiet Uniti li l-immigranti jinżammu f'kundizzjonijiet degradanti fiċ-ċentri ta' detenzjoni f'Malta. Aqra aktar xi ntqal fir-rapport Malta trid ittejjeb it-trattament tal-immigranti f'detenzjoni – Kumitat Ewropew X'qalu rapporti preċedenti? Ir-rapport qal li l-Kumitat għall-Prevenzjoni tat-Tortura fi ħdan il-Kunsill tal-Ewropa żar Malta f'Settembru li għadda biex jassessja l-kundizzjonijiet fil-faċilitajiet immexxija mill-Aġenzija għall-Ħarsien ta' dawk li Jfittxu l-Ażil (AWAS) u s-Servizz ta' Detenzjoni. Intqal li fiż-żewġ każijiet, il-Kumitat irrakkomanda lill-awtoritajiet Maltin li jtejbu l-kundizzjonijiet li jgħixu fihom dawn l-immigranti li qed iwasslu għal trattament inuman u degradanti, li jmur kontra l-Konvenzjoni Ewropea għad-Drittijiet tal-Bniedem. Il-Kumitat għall-Prevenzjoni tat-Tortura rrakkomanda wkoll li jiġu provduti attivitajiet fuq barra lill-immigranti u jittieħdu miżuri speċifiċi għall-gruppi vulnerabbli, speċjalment għall-familji bit-tfal, għall-minuri separati jew li ma jkunux akkumpanjati mill-adulti, u min-nisa. Ir-rapport żied li l-Kumitat sejjaħ għal azzjoni immedjata biex nies vulnerabbli jiġu trasferiti f'ċentri ta' detenzjoni miftuħa, li titwaqqaf id-detenzjoni tan-nisa u t-tfal, u li jiġu rinovati l-faċilitajiet ta' detenzjoni biex ikun provdut ambjent adekwat. Wara din il-kundanna mill-Kumitat tal-Kunsill tal-Ewropea, l-EASO qal li l-awtoritajiet Maltin bdew iwettqu għadd ta' proġetti biex itejbu l-kundizzjonijiet imsemmija, inkluż bir-rinovazzjoni, bi programmi u attivitajiet għat-tfal, u billi qed jitħaffef il-proċess tal-applikazzjonijiet għan-nies vulnerabbli, biex dawn jittieħdu miċ-ċentri magħluqin għal dawk miftuħin. Rapport ieħor ta' kundanna 'Malta ma tridx immigranti' – rapport iebes tan-Nazzjonijiet Magħquda Ir-rapport innota wkoll li l-applikanti f'Malta ħafna drabi jaffaċċjaw diffikultajiet biex isibu post fejn joqogħdu u biex isibu impjieg billi jkollhom dokumenti temporanji, u peress li l-flus li jkollhom mhumiex biżżejjed biex isibu post diċenti fejn joqogħdu. Ir-rapport qal ukoll li l-għaqda volontarja aditus innutat li l-kundizzjonijiet fiċ-ċentri miftuħa f'Malta xorta waħda baqgħu b'kundizzjonijiet foqra, li baqgħu sejrin għall-agħar minħabba l-pandemija. Issemmew problemi fl-infrastruttura, fl-aċċess għall-kmamar tal-banju, nuqqas ta' misħun u ħafna sħana, mingħajr arja kkundizzjonata. Madankollu r-rapport ikkwota lill-awtoritajiet Maltin jgħidu li minn Marzu tal-2020, l-AWAS bdiet timplimenta xi miżuri kontra l-imxija tal-Covid-19, pereżempju kiber it-tim tal-manutenzjoni, inħolqu aktar ċentri u żdiedu l-proġetti, bħal dak tat-tiswija u l-manutenzjoni ta' toilet addizzjonali u xawer. 10 itfal waslu Malta waħedhom fl-2020 15% tal-applikazzjonijiet f'Malta fl-2020 kienu ta' Sudaniżi. Apparti hekk, fl-2020 waslu Malta 10 minuri mhux akkumpanjati, li nofshom kienu Tuneżini. 75 persuna ngħataw l-istatus ta' refuġjat mill-ewwel, u 190 oħra ngħataw protezzjoni sussidjarja. Ħames persuni ngħataw protezzjoni umanitarja. Ir-rapport qal ukoll li ġew implimentati diversi bidliet f'Malta biex titjieb is-sistema tal-ażil. Fis-7 t'Awwissu tal-2020, twaqqfet l-Aġenzija Internazzjonali tal-Protezzjoni biex tieħu post l-Uffiċċju tal-Kummissarju għar-Refuġjati. Lil hinn minn dan, l-EASO qal li ġiet approvata emenda għall-Att dwar ir-Refuġjati sabiex il-liġi nazzjonali taqbel mad-direttivi tal-Unjoni Ewropea. L-emendi inkludew bidliet għall-għoti u t-tneħħija tal-protezzjoni internazzjonali, u proviżjoni ġdida fuq it-teħid tal-protezzjoni internazzjonali. Malta stabbiliet ukoll it-Tribunal għall-Appell għall-Protezzjoni Internazzjonali sabiex dan jieħu post il-Bord tar-Refuġjati għall-Appell. Minkejja t-tnaqqis drastiku fin-numru t'applikazzjonijiet għall-ażil madwar l-Ewropa, xi pajjiżi raw żieda fl-applikazzjonijiet. Kien hemm aktar immigranti li ħadu r-rotot tal-Mediterran Nofsani, lejn il-Punent tal-Afrika, u lejn il-Balkani tal-Punent milli fis-sena ta' qabel. Ir-Rumanija kellha żieda ta' 138% u l-Bulgarija kellha żieda ta' 64%. L-EASO qal ukoll li l-akbar pressjoni biex jieħdu u jakkomodaw lill-immigranti jibqgħu jħossuha Ċipru, il-Greċja u Malta. Ftit jiem ilu 100 immigrant għadhom bżonn l-għajnuna – Alarm Phone .td_uid_3_60db169b6e1bc_rand.td-a-rec-img{text-align:left}.td_uid_3_60db169b6e1bc_rand.td-a-rec-img img{margin:0 auto 0 0}